Ontsnapte ná week op vrye voet vasgetrekTonko Gift Tshehla. Foto: SAPD ŉ Jong man wat teregstaan op verskeie aanklagte van verkragting en op 17 Julie uit polisieaanhouding ontsnap het, is weer in hegtenis geneem. Lt.kol. Moatshe Ngoepe, woordvoerder van die polisie, het gesê Tonko Gift Tshehla (20) is Maandag omstreeks 22:00 in die Sephaku-nedersetting ongeveer 50 km buite Groblersdal in Limpopo in hegtenis geneem nadat die polisie ŉ wenk uit die gemeenskap ontvang het. Volgens Ngoepe het Tshehla uit polisieaanhouding in Motetema ontsnap nadat hy hom as ŉ ander verdagte voorgedoen het. “ŉ 21-jarige man wat beweer het hy is familie van die verdagte, het opgedaag en R300 borgtog op die naam van ŉ ander verdagte betaal en Tshehla weggeneem,” het Ngoepe gesê. Dit het later aan die lig gekom dat Tshehla verkeerdelik vrygelaat is. Tshehla is oorspronklik in hegtenis geneem in verband met ŉ verkragting wat in 2016 plaasgevind het. Hy is daarna met nog vyf verkragtingsake verbind wat hy glo in 2014 uitgevoer het toe hy jong meisies van ongeveer 16 jaar oud geteiken het. “Die verdagte sal binnekort voor die Motetema-landdroshof verskyn op aanklag van ontsnapping uit wettige aanhouding, asook die oorspronklike verkragtingsaanklagte,” het Ngoepe gesê.